
Par Ministru kabineta virzītu Latvijas Biozinātņu un tehnoloģiju universitātes padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Zemkopības ministrijas ierosinājumu apstiprināt par Latvijas Biozinātņu un tehnoloģiju universitātes padomes locekļiem Latvijas Biozinātņu un tehnoloģiju universitātes padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 1. punktu Latvijas Biozinātņu un tehnoloģiju universitāte ir zinātnes universitāte; 
· 1.2. saskaņā ar Augstskolu likuma 14.1 panta ceturto daļu no 2026. gada 1. jūlija  zinātnes universitātes padomi veido septiņi locekļi, no kuriem  trīs sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslā vai uzņēmējdarbībā, kā arī nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets;
· 1.3. lai nodrošinātu Latvijas Biozinātņu un tehnoloģiju universitātes padomes locekļu amatu kandidātu atlasi un novērtēšanu, pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība, kā arī valsts augstskolas padomes locekļu amata atlīdzības noteikšanas kārtība" (turpmāk – noteikumi Nr. 636) 7. un 8. punktu, ar zemkopības ministra 2026. gada 24. aprīļa rīkojumu Nr. 56 "Par Latvijas Biozinātņu un tehnoloģiju universitātes padomes locekļu atlases komisijas un tās nolikuma apstiprināšanu" tika izveidota atlases komisija;
· 1.4. pamatojoties uz noteikumiem Nr. 636, atlases komisijas 2026. gada 12. maija sēdē (prot. Nr. 1/LBTU) tika apstiprināts Ministru kabineta virzītu Latvijas Biozinātņu un tehnoloģiju universitātes padomes locekļu amatu kandidātu atlases nolikums  (turpmāk – kandidātu atlases nolikums); 
· 1.5. atlases komisija sludinājumā noteiktajā termiņā saņēma 18 pieteikumu;
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām un pārbaudīta pretendenta iesniegtās dokumentācijas atbilstība obligātajām minimālajām prasībām, kā arī darba un profesionālās pieredzes atbilstība kandidātu atlases nolikumā izvirzītajām prasībām. Atlasei otrajā kārtā tika virzīti visi 18 kandidāti, bet  divi kandidāti pēc uzaicinājuma uz otro atlases kārtu atteicās no dalības konkursā. Otrā atlases kārta notika intervijas veidā, kuras laikā padziļināti tika vērtēta kandidātu atbilstība darbam Latvijas Biozinātņu un tehnoloģiju universitātes padomē, kā arī tika vērtēts redzējums prezentācijas formā par augstākās izglītības un zinātnes attīstības tendencēm Latvijā un pārējā pasaulē, sasaistot to ar Latvijas Biozinātņu un tehnoloģiju universitātes darbības prioritātēm. Prezentācijā kandidātiem bija jāpauž sava nostāja par ģeopolitiskajām problēmām reģionā un mākslīgā intelekta ietekmi uz izglītību, zinātni, tautsaimniecību un sabiedrību kopumā, kā arī jāsniedz vērtējums par Latvijas demogrāfiskās situācijas ietekmi un iespējamiem risinājumiem, lai augstākās izglītības un zinātnes sistēma spētu tai efektīvi pielāgoties. Kandidātiem bija jāizklāsta savs redzējums par Latvijas Biozinātņu un tehnoloģiju universitātes darbības prioritātēm. Atlasei trešajā kārtā tika virzīti astoņi  kandidāti, un šajā kārtā padziļināti tika vērtētas kandidātu vadības kompetences kandidātu atlases nolikumā noteiktajās vadības pieredzes jomās – "Stratēģiskais redzējums", "Orientācija uz rezultātu sasniegšanu", "Pārmaiņu vadība" un "Lēmumu pieņemšana un atbildība";
· 1.7. kandidātu atlasē, ievērojot Augstskolu likuma 14.1 panta devītajā daļā noteikto prasību, ka atlases procesā tiek ievēlētas personas, kurām ir profesionālā kompetence tādās jomās kā, piemēram, finanses, riska vadība, stratēģiskā attīstība, kultūra, māksla vai starptautiskā sadarbība, un kuras kopumā nodrošina augstskolas stratēģiskajai vadībai vajadzīgās kompetences, kā arī Augstskolu likuma 14.1 panta piektajā daļā noteikto prasību, ka zinātnes universitātes padomes veidošanas procesā padomes locekļu kandidātu virzītāji, savstarpēji konsultējoties, nodrošina to, ka padomes locekļu vairākumam ir zinātnes doktora grāds, augstāko vērtējumu saņēma Signe Bāliņa, Arnis Muižnieks un Juris Zīvarts. Zinātnes doktora grāds ir Signei Bāliņai. Senāta un Valsts prezidenta virzītajiem padomes locekļiem ir zinātnes doktora grāds, tāpēc augstskolas padomē kopumā vairākumam padomes locekļu ir zinātnes doktora grāds. Ievērojot minēto, atlases komisija 2026. gada 28. jūlija sēdē pieņēma lēmumu, ka minētie kandidāti atbalstāmi Latvijas Biozinātņu un tehnoloģiju universitātes padomes locekļu amatiem, jo saskaņā ar noteikumu Nr. 636 18. punktu pārstāv profesionālās un vadības pieredzes jomas, kas vajadzīgas augstskolas stratēģiskajai vadībai.
· 2. Ievērojot minētos apsvērumus un pamatojoties uz Augstskolu likuma 14.1 panta ceturtās daļas 3. punktu, noteikumu Nr. 636 43. punktu un Zemkopības ministrijas ierosinājumu, Ministru kabinets nolemj apstiprināt Latvijas Biozinātņu un tehnoloģiju universitātes padomes locekļu amatos Signi Bāliņu, Arni Muižnieku un Juri Zīvartu.
· 3. Šo rīkojumu saskaņā ar Administratīvā procesa likuma 76. panta otro daļu, 188.  panta otro daļu un 189.  panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas. Rīkojuma pārsūdzēšana neaptur minētā lēmuma darbību.

